B4-0911, 0917, 0925 και 0940/98

Ψήφισμα σχετικά με την κεφαλική ποινή στις Ηνωμένες Πολιτείες και την υπόθεση Barnabei

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την ποινή θανάτου ανά τον κόσμο,

Α. έχοντας υπόψη το ψήφισμα που ενέκρινε στις 3 Απριλίου 1998 η 54η Επιτροπή Ανθρωπίνων Δικαιωμάτων του ΟΗΕ η οποία θεωρεί πως η κατάργηση της θανατικής ποινής αποτελεί «αναβάθμιση της ανθρώπινης αξιοπρέπειας» και «πρόοδο του συστήματος των ανθρωπίνων δικαιωμάτων» και ζητεί από τα κράτη μέλη του ΟΗΕ «να θεσπίσουν μορατόριουμ στις εκτελέσεις εν όψει της πλήρους κατάργησης της θανατικής ποινής»,

Β. έχοντας υπόψη την απόφαση του Συμβουλίου Γενικών Υποθέσεων στις 29 Ιουνίου 1998 που αποσκοπεί στην ενίσχυση της διεθνούς δράσης της Ευρωπαϊκής Ένωσης κατά της θανατικής ποινής «ως αναπόσπαστου στοιχείου της πολιτικής της στον τομέα των δικαιωμάτων του ανθρώπου» η οποία στόχο έχει την παγκόσμια κατάργηση της θανατικής ποινής,

Γ. έχοντας υπόψη ότι στην Πολιτεία της Βιρτζίνια έχει οριστεί η 28η Οκτωβρίου 1998 ως ημερομηνία για την εκτέλεση του Rocco Derek Barnabei, που κατηγορείται για τη δολοφονία μιας νέας γυναίκας το 1993,

Δ. επισημαίνοντας ότι νέα πιθανά αποδεικτικά στοιχεία - που προέκυψαν μετά την εκπνοή των προθεσμιών που προβλέπει η νομοθεσία της Πολιτείας της Βιρτζίνια για την τακτική επανάληψη της δίκης - θα μπορούσαν να επιτρέψουν στον Rocco Derek Barnabei να αποδείξει την αθωότητά του,

Ε. έχοντας υπόψη την οικονομική δυσχέρεια που αντιμετωπίζει ο καταδικασθείς για να εξασφαλίσει την κατάλληλη υπεράσπισή του καθώς και την ιδιαίτερη ταλαιπωρία που του προκαλούν οι συνθήκες κράτησής του,

1. ζητεί από τον Κυβερνήτη της Πολιτείας της Βιρτζίνια να μετατρέψει την ποινή που αποφασίστηκε κατά του Rocco Derek Barnabei και, σε κάθε περίπτωση, να εναντιωθεί στην εκτέλεσή του[semigr ]

2. τονίζει εκ νέου την υπέρτατη αξία της ανθρώπινης ζωής και την απόλυτη εναντίωσή του στην εφαρμογή της κεφαλικής ποινής, που συνιστά άρνηση των πλέον θεμελιωδών αρχών της ανθρώπινης συνύπαρξης και των δικαιωμάτων του ανθρώπου που προβλέπουν όλες οι διεθνείς συμβάσεις[semigr ]

3. ζητεί όπως, εν όψει των νέων και σημαντικών αποδεικτικών στοιχείων που ενδέχεται να ανατρέψουν την καταδικαστική απόφαση, αναγνωριστεί στον Rocco Derek Barnabei το δικαίωμα να καταδείξει την ενδεχόμενη αθωότητά του στην υπόθεση της δολοφονίας για την οποία καταδικάστηκε σε θάνατο[semigr ]

4. καλεί το Συμβούλιο να αναλάβει μια σθεναρή και αποφασιστική πρωτοβουλία κατά της εκτέλεσης του Rocco Derek Barnabei, δίνοντας έτσι συνέχεια στην κοινή δήλωση της 8ης Ιουνίου 1998 με την οποία οι υπουργοί εξωτερικών της Ευρωπαϊκής Ένωσης τάχθηκαν υπέρ της τοποθέτησης επί του ζητήματος της θανατικής ποινής σε ιδιαίτερα σοβαρές περιπτώσεις ή συνθήκες καταφανούς αδικίας[semigr ]

5. τονίζει εκ νέου την πεποίθησή του σύμφωνα με την οποία η Γενική Συνέλευση των Ηνωμένων Εθνών χρειάζεται να αποφασίσει το συντομότερο δυνατόν ένα μορατόριουμ για την κεφαλική ποινή και ζητεί από το Συμβούλιο και τα κράτη μέλη να δραστηριοποιηθούν προς αυτή την κατεύθυνση[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Κυβέρνηση των Ηνωμένων Πολιτειών και τον Κυβερνήτη της Πολιτείας της Βιρτζίνια.